b'\n_START_ARTICLE_\nIacob Bologa\n_START_PARAGRAPH_\nIacob Bologa (n. 7 decembrie 1817, Marpod, azi \xc3\xaen jude\xc8\x9bul Sibiu - d. 18 mai 1888, Sibiu) a fost un om politic, consilier aulic al Transilvaniei, membru fondator (1871) \xc8\x99i pre\xc8\x99edinte (1874-1888) al B\xc4\x83ncii Albina din Sibiu, pre\xc8\x99edinte al ASTREI (1875-1877).\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaentr-o familie de \xc8\x9b\xc4\x83rani liberi (neiobagi) din comuna Marpod, scaunul Nocrich. A urmat \xc8\x99coala elementar\xc4\x83 la Marpod, apoi \xc8\x99coala medie la Sibiu. \xc3\x8en perioada studiilor de la Sibiu a fost recomandat de nobilul maghiar Gyergyai \xc8\x99i de preo\xc8\x9bii romano-catolici Jakoby \xc8\x99i Schlauch pentru a da medita\xc8\x9bii copiilor din familiile frunta\xc8\x99e ale ora\xc8\x99ului. A fost sprijinit, printre al\xc8\x9bii, \xc8\x99i de episcopul ortodox Vasile Moga, care l-a apreciat mult._NEWLINE_A urmat apoi cursurile Academiei de Drept din Cluj, \xc3\xaemprietenindu-se cu frunta\xc8\x99ii tineretului rom\xc3\xa2nesc din Transilvania: Avram Iancu, Costi G. Ioan, Sec\xc4\x83reanu, Ilie M\xc4\x83celariu, Pantazi \xc8\x99i al\xc8\x9bii. Dup\xc4\x83 absolvirea studiilor, a fost numit cancelist la Tabula Regia din T\xc3\xa2rgu Mure\xc8\x99 \xc8\x99i a luat parte la Revolu\xc8\x9bia de la 1848. A participat la preg\xc4\x83tirea mi\xc8\x99c\xc4\x83rilor revolu\xc8\x9bionare de la T\xc3\xa2rgu Mure\xc8\x99 \xc8\x99i apoi la Adunarea de la Blaj (15 martie 1848), unde a \xc3\xaendeplinit func\xc8\x9bia de secretar al adun\xc4\x83rii. Apoi a fost apoi ales membru al delega\xc8\x9biei care urma s\xc4\x83 prezinte \xc3\xaemp\xc4\x83ratului hot\xc4\x83r\xc3\xa2rile adun\xc4\x83rii na\xc8\x9bionale. \xc3\x8el \xc3\xaenso\xc8\x9be\xc8\x99te pe episcopul Andrei \xc8\x98aguna, ca secretar prezidial, \xc3\xaen c\xc4\x83l\xc4\x83toriile acestuia la Olm\xc3\xbctz, Praga \xc8\x99i Innsbruck, \xc3\xaentorc\xc3\xa2ndu-se \xc3\xaen Transilvania prin Gali\xc8\x9bia, Bucovina, Moldova \xc8\x99i Muntenia. A stabilit leg\xc4\x83turi cu acest prilej cu Bogdan Petriceicu Ha\xc8\x99deu, cu artistul Matei Millo, cu boierii C\xc4\x83m\xc4\x83r\xc4\x83\xc8\x99escu \xc8\x99i Racovi\xc8\x9b\xc4\x83, generalul Ioan Emanoil Florescu \xc8\x99i al\xc8\x9bii. _NEWLINE_Dup\xc4\x83 \xc3\xaen\xc4\x83bu\xc8\x99irea Revolu\xc8\x9biei de la 1848 a reintrat \xc3\xaen serviciul statului \xc3\xaen calitate de cancelist deta\xc8\x99at pe l\xc3\xa2ng\xc4\x83 guvernatorul baron Ludwig von Wohlgemuth, \xc3\xaenso\xc8\x9bindu-l \xc3\xaen c\xc4\x83l\xc4\x83toria sa prin toate \xc8\x9binuturile Transilvaniei pentru lini\xc8\x99tirea spiritelor \xc8\x99i atr\xc4\x83g\xc3\xa2ndu-i aten\xc8\x9bia asupra suferin\xc8\x9belor poporului rom\xc3\xa2n \xc8\x99i indic\xc3\xa2nd mijloacele pentru alinarea lor. S-a c\xc4\x83s\xc4\x83torit \xc3\xaen 1851 cu Ana, fiica lui Petru B\xc4\x83dil\xc4\x83, protopopul din Miercurea Sibiului._NEWLINE_\xc3\x8en anul 1852 este \xc3\xaenaintat \xc3\xaen func\xc8\x9bia de consilier (judec\xc4\x83tor) la judec\xc4\x83toria cercual\xc4\x83 din Dej, fiind transferat dup\xc4\x83 un an \xc3\xaen postul de consilier la Tribunalul provincial (Landesgericht) din Sibiu. Activitatea sa deosebit\xc4\x83 a determinat numirea sa \xc3\xaen 1858 \xc3\xaen postul de consilier (judec\xc4\x83tor) la Curtea de Apel din Sibiu \xc8\x99i la scurt timp dup\xc4\x83 aceea \xc3\xaen cel de consilier la Guvernul Transilvaniei din Cluj. A fost decorat prin decretul imperial din 1 decembrie 1864 cu ordin imperial austriac Coroana de Fier cl. a III-a, apoi \xc3\xaen 1865 a fost numit consilier aulic la Cancelaria Transilv\xc4\x83nean\xc4\x83 (sec\xc8\x9bia juridic\xc4\x83) din Viena, forul judiciar suprem pentru Ardeal. \xc3\x8en aceast\xc4\x83 ultim\xc4\x83 calitate, a desf\xc4\x83\xc8\x99urat o bogat\xc4\x83 activitate, \xc3\xaempreun\xc4\x83 cu A. Mocsonyi, Dimitrie M. Moldovan, Petru Dobran \xc8\x99i al\xc8\x9bii, pentru ridicarea Episcopiei Ortodoxe a Ardealului la rangul de mitropolie. \xc3\x8en 1867, dup\xc4\x83 formarea statului dualist austro-ungar, Iacob Bologa a fost pensionat \xc8\x99i s-a \xc3\xaentors la Sibiu.\n_START_SECTION_\nActivitatea politic\xc4\x83 na\xc8\x9bional\xc4\x83\n_START_PARAGRAPH_\nIacob Bologa nu a fost numai un \xc3\xaenalt func\xc8\x9bionar de stat, ci \xc8\x99i un ap\xc4\x83r\xc4\x83tor al drepturilor rom\xc3\xa2nilor din Ardeal, juc\xc3\xa2nd un rol important \xc3\xaen via\xc8\x9ba politic\xc4\x83 \xc8\x99i cultural\xc4\x83 a poporului rom\xc3\xa2n. A fost ales \xc3\xaen 1861 \xc3\xaen primul Comitet permanent na\xc8\x9bional rom\xc3\xa2n \xc8\x99i a condus o delega\xc8\x9bie a rom\xc3\xa2nilor din Transilvania, din care au f\xc4\x83cut parte Dr. Ioan Ra\xc8\x9biu \xc8\x99i Ilie M\xc4\x83celariu, \xc3\xaen audien\xc8\x9b\xc4\x83 la \xc3\xaemp\xc4\x83ratul Franz Joseph, pentru a-i prezenta, \xc3\xaen numele na\xc8\x9biunii rom\xc3\xa2ne, dolean\xc8\x9bele de ordin politic \xc8\x99i cultural ale poporului rom\xc3\xa2n din Transilvania, printre care renun\xc8\x9barea la ideea unirii Ardealului cu Ungaria, decretat\xc4\x83 \xc3\xaen 1848 \xc8\x99i solicitat\xc4\x83 insistent de nobilimea maghiar\xc4\x83 \xc3\xaempotriva voin\xc8\x9bei rom\xc3\xa2nilor._NEWLINE_A fost ales ca deputat al Scaunului Nocrich \xc3\xaen Dieta de la Sibiu din 1863/1864, precum \xc8\x99i membru al Consiliului imperial din Viena ce avea ca scop consolidarea monarhiei. A activat \xc3\xaen perioada 1862-1871 ca membru al reprezentan\xc8\x9bei \xe2\x80\x9eUniversit\xc4\x83\xc8\x9bii s\xc4\x83se\xc8\x99ti\xe2\x80\x9d din Sibiu, ales \xc3\xaen cercul Sebe\xc8\x99ului S\xc4\x83sesc. S-a implicat \xc3\xaen procesele pentru p\xc4\x83duri purtate de comunele din M\xc4\x83rginimea Sibiului cu \xe2\x80\x9eUniversitatea s\xc4\x83seasc\xc4\x83\xe2\x80\x9d \xc8\x99i a ob\xc8\x9binut multe ajutoare b\xc4\x83ne\xc8\x99ti pentru bisericile \xc8\x99i \xc8\x99colile rom\xc3\xa2ne\xc8\x99ti din Transilvania. A avut un mare merit \xc3\xaen hot\xc4\x83r\xc3\xa2rea luat\xc4\x83 la 1 mai 1871 de \xe2\x80\x9eUniversitatea s\xc4\x83seasc\xc4\x83\xe2\x80\x9d prin care s-a recunoscut c\xc4\x83 averea acestei corpora\xc8\x9bii apar\xc8\x9bine tuturor locuitorilor din cele 11 scaune istorice, f\xc4\x83r\xc4\x83 deosebire de na\xc8\x9bionalitate \xc8\x99i confesiune._NEWLINE_Iacob Bologa a desf\xc4\x83\xc8\x99urat o bogat\xc4\x83 activitate pe plan economic, \xc3\xaen\xc8\x9beleg\xc3\xa2nd importan\xc8\x9ba institu\xc8\x9biilor financiar-bancare pentru prop\xc4\x83\xc8\x99irea poporului, precum \xc8\x99i leg\xc4\x83tura \xc3\xaentre progresul unui popor \xc8\x99i bun\xc4\x83starea sa material\xc4\x83. A participat \xc3\xaen 1871 la fondarea societ\xc4\x83\xc8\x9bii de asigurare \xe2\x80\x9eTransilvania\xe2\x80\x9d din Sibiu, care a trecut dup\xc4\x83 dou\xc4\x83 decenii \xc3\xaen patrimoniul exclusiv al etnicilor sa\xc8\x99i, fiind membru \xc3\xaen consiliul director p\xc3\xa2n\xc4\x83 la moartea sa. De asemenea, a fost membru fondator \xc3\xaen 1871 al B\xc4\x83ncii Albina din Sibiu, primul institut de credit \xc8\x99i de economii rom\xc3\xa2nesc. Iacob Bologa a fost ales membru al Consiliului de administra\xc8\x9bie \xc8\x99i vicepre\xc8\x99edinte al b\xc4\x83ncii \xc3\xaen prima adunare general\xc4\x83 de la 14 martie 1872, apoi pre\xc8\x99edinte al consiliului de administra\xc8\x9bie de la 20 iulie 1874 \xc8\x99i p\xc3\xa2n\xc4\x83 la moartea sa. A participat la administrarea Funda\xc8\x9biei Gojdu, ca membru al comitetului de conducere (din 1876)._NEWLINE_\xc3\x8en plus, Bologa a fost un membru marcant al Partidului Na\xc8\x9bional Rom\xc3\xa2n, particip\xc3\xa2nd la toate conferin\xc8\x9bele na\xc8\x9bionale \xc8\x99i semn\xc3\xa2nd toate memoriile politice adresate conduc\xc4\x83torilor monarhiei habsburgice. A participat la toate adun\xc4\x83rile generale ale ASTREI, fiind ales vicepre\xc8\x99edinte \xc8\x99i apoi pre\xc8\x99edinte (1875-1877). A fost membru al Sinodului Arhidiecezan al Mitropoliei Ardealului \xc8\x99i consilier fiscal mitropolitan. _NEWLINE_Iacob Bologa a murit la 18 mai 1888 \xc3\xaen Sibiu, l\xc4\x83s\xc3\xa2nd \xc3\xaen urma sa un fiu (Valeriu) \xc8\x99i dou\xc4\x83 fiice (Ana \xc8\x99i M\xc4\x83ria).\n_START_SECTION_\nRecunoa\xc8\x99teri postume\n_START_PARAGRAPH_\nPotrivit medicului Lucian Valeriu Bologa, numele de familie al personajului principal al romanului P\xc4\x83durea sp\xc3\xa2nzura\xc8\x9bilor (1922) ar fi fost luat de scriitorul Liviu Rebreanu dintr-o list\xc4\x83 lung\xc4\x83 de nume rom\xc3\xa2ne\xc8\x99ti sonore, el provenind de la Iacob Bologa, personalitate din trecutul cultural al Transilvaniei. _NEWLINE_\xc3\x8en prezent, o strad\xc4\x83 din municipiul Cluj-Napoca \xc3\xaei poart\xc4\x83 numele.'